九日過長蘆泊小港留題龍山古寺
作者：金君卿
朝代：宋

paragraphs: 輕舟晚過長蘆渡，西風吹帆落沙溆。
空桑古市漁家烟，信步閑尋石城去。
石城苦遠日苦晚，崎嶇半入龍山路。
山回路轉翹林處，披開白雲見幽寺。
家菊海榴矜晚芳，落華鳴泉足秋思。
野叟耕塚出壞石，虛城埋狐井射鮒。
老僧推門揖我入，古碣荒唐草中覷。
仰天一笑六朝事，過鴈書天作文字。